**2. melléklet**

**I N D O K O L Á S**

**Szombathely Megyei Jogú Város Önkormányzata Közgyűlésének a helyi adókról szóló 38/2011. (XII.19.) önkormányzati rendelet módosításáról szóló önkormányzati rendeletéhez**

**1. §**

A jogalkotásról szóló 2010. évi CXXX. törvény 8. § (2) bekezdésének 2019. március 15. napjától hatályos módosítása lehetővé tette önkormányzati rendeletek esetében a bevezető rész módosítását. Az egyéb, az előterjesztés szerinti módosításokkal egyidejűleg indokolt a rendelet bevezető részében a felhatalmazó rendelkezések aktualizálása.

**2. §**

Magyarország 2021. évi központi költségvetésének megalapozásáról szóló 2020. évi LXXVI. törvény helyi adókról szóló 1990. évi C. törvényt érintő módosítása hatályon kívül helyezte a reklámhordozók utáni építményadó kötelezettségre vonatkozó rendelkezéseket. A hatályon kívül helyező rendelkezés a törvény kihirdetését követő napon, 2020. július 15. napján lépett hatályba.

Az Országgyűlés döntése alapján az önkormányzatok 2020. július 15. napjától nem állapíthatnak meg a reklámhordozók után építményadót, ezért indokolt a helyi adókról szóló 38/2011. (XII.19.) önkormányzati rendelet módosítása, melynek értelmében szintén hatályon kívül kell helyezni a rendelet reklámhordozókra vonatkozó rendelkezéseit.

Továbbá a jogszabályszerkesztésről szóló 61/2009. (XII. 14.) IRM rendelet 50. § (2) bekezdés d) pontja szerint a jogszabály záró rendelkezése önkormányzati rendelet esetében kizárólag hatályba léptető rendelkezéseket, átmeneti rendelkezéseket, a jogalkotásra vonatkozó európai uniós követelményekre utaló rendelkezéseket, módosító rendelkezéseket, hatályon kívül helyező rendelkezéseket, valamint hatályba nem lépésről szóló rendelkezéseket tartalmazhat. Ennek megfelelően szükséges a rendelet záró rendelkezéseiből az alkalmazandó jogszabályokat megjelölő szerkezeti egység hatályon kívül helyezése.

**3. §**

A rendelet hatályba lépését szabályozza. A reklámhordozók utáni építményadó kötelezettséget hatályon kívül helyező rendelkezés alkalmazására indokolt a korábbi időpont meghatározása, hiszen magasabb szintű jogszabály módosítása folytán az önkormányzatok 2020. július 15. napjától nem állapíthatnak meg a reklámhordozók után építményadót. A további módosítások technikai jellegűek, ezért azok esetében ilyen rendelkezés nem szükséges.